૩૦ વર્ષની સોનાલી કૉર્પોરેટ કંપનીમાં કામ કરે છે. તેને લગ્નનાં ૩ વર્ષ પછી સારા સમાચાર મળ્યા કે તે મા બનવાની છે. ઘરે આવીને મીઠું મોઢું કરાવી તેણે બધાને સારા સમાચાર આપ્યા. સમાચાર સાંભળી તેનાં સાસુએ તરત જ તેને કહ્યુંં કે હવે તારે માથું નહીં ધોવાય., સાતમે મહિને જ્યારે સીમંત થાય ત્યારે ધોવાનું અને ડિલિવરી પછી સવા મહિને ધોવાનું. સોનાલીના ગુડ ન્યુઝ બૅડ મૂડમાં ફેરવાઈ ગયા. તેને ખબર હતી કે માથું ન ધોવાય, પરંતુ જ્યારે પોતા પર વીતી ત્યારે સમજાયું કે ઘણું અઘરું છે. આવા તેલવાળા માથે હું કઈ રીતે ઑફિસની મીટિંગ કરીશ અને પાછું હાઇજીનિક પણ નથી. ‘જે કરવું પડે એ કરવું જ પડે’ એમ કહી શ્રદ્ધા કહો કે અંધશ્રદ્ધા કહો, માન્યતાને પ્રાધાન્ય અપાયું.